
A fő- és mellékáramú kapnográfia összehasonlítása spontán légző felnőttekben

Bevezetés: A kapnográfia a kilégzett CO2 koncentráció légzési cikluson belüli változásának követésével hasznos információt nyújt a ventillációs-perfúziós összefüggésekről és a légzőrendszer mechanikai állapotáról. Korábbi vizsgálataink során kimutattuk a mellékáramú kapnográfia (SS) korlátait a standard főáramú (MS) technikával szemben az alaktényezők és légzési holtterek tekintetében. Bár a kapnográfia spontán légző betegekben is egyre nagyobb teret nyer, az így mért MS és SS felvételekből meghatározható kapnogram-paraméterek összefüggései nem tisztázottak.
Módszerek: Egyidejű MS és SS idő- illetve térfogatalapú kapnográfiás méréseket végeztünk egészséges, spontán lélegző felnőtteken (n=33). Korrelációs és Bland-Altman analízist használtunk az MS és SS technikákkal kapott paraméterek összefüggéseinek és egyezéseinek értékelésére, beleértve a kilégzésvégi CO2 koncentrációt (ETCO2), a harmadik fázis meredekséget (S3T) és az egy ciklusban kilélegzett CO2 mennyiségét (VCO2).
Eredmények: Erős korreláció és jó egyezés volt megfigyelhető az ETCO2-ben (R2=0,96; P<0,001; eltérés és egyezési határok -5,21±11,16%) és a VCO2-ben (R2=0,99; P<0,001; -1,55±16,50%) MS és SS technikákkal mérve. Az S3T esetében szignifikáns korrelációt (R2=0,81; P<0,001) és szélesebb egyezési tartományt kaptunk (59,2±69,1%). A térfogat alapú alaktényezőket és a légzési holttereket az SS nem tudta megbízhatóan becsülni.
Következtetések: A mellékáramú kapnográfia, a páciens minimális kooperációjával alkalmas a tüdő ventilációjára és perfúziójára vonatkozó paraméterek monitorozására az ETCO2 és a VCO2 mérésével. Spontán légző felnőttekben azonban főáramú kapnográfia szükséges a térfogat alapú indexek pontos méréséhez, vagyis az egyenetlen alveoláris ürülést, a ventillációs-perfúziós illeszkedést és a légzési holttereket tükröző paraméterek meghatározásához.
Támogatók: OTKA-NKFIH FK134274, Magyar Pulmonológiai Alapítvány



